b'\n_START_ARTICLE_\nMitohondrijska Eva\n_START_PARAGRAPH_\nU podru\xc4\x8dju humane genetike, mitohondrijska Eva se odnosi na najbli\xc5\xbeeg zajedni\xc4\x8dkog pretka modernog \xc4\x8dovjeka po maj\xc4\x8dinoj liniji. Drugim rije\xc4\x8dima, ona je \xc5\xbeena od kojih dana\xc5\xa1nji ljudi potje\xc4\x8du preko svoje majke, koja dalje potje\xc4\x8de od svoje majke, i tako dalje, sve dok se na kraju ne do\xc4\x91e do jedne osobe. Po\xc5\xa1to se sav mitohondrijski genom u op\xc4\x87em slu\xc4\x8daju prenosi s majke na potomstvo bez rekombinacije, svi mitohondrijski genomi u svakoj \xc5\xbeivoj osobi izravno potje\xc4\x8du od mitohondrijske Eve. Mitohondrijska Eva je \xc5\xbeenska ina\xc4\x8dica Y kromosomskom Adamu, najbli\xc5\xbeem zajedni\xc4\x8dkom pretku po o\xc4\x8devoj liniji, iako ih razdvaja razdoblje od nekoliko tisu\xc4\x87a godina._NEWLINE_Procjenjuje se da je mitohondrijska Eva \xc5\xbeivjela prije oko 200 000 godina  , najvjerojatnije u isto\xc4\x8dnoj Africi, kada je Homo sapiens sapiens (suvremeni \xc4\x8dovjek) kao podvrsta po\xc4\x8deo razvijati od drugih podvrsta ljudi._NEWLINE_Mitohondrijska Eva je \xc5\xbeivjela kasnije od heidelber\xc5\xa1kog \xc4\x8dovjeka i pojave neandertalaca, ali prije migracije iz Afrike. Vremensko razdoblje u kojem je \xc5\xbeivjela Eva bio je udarac multiregionalnoj hipotezi evolucije \xc4\x8dovjeka, a i\xc5\xa1la je u prilog teoriji da je moderni \xc4\x8dovjek evoluirao u Africi relativno nedavno i odatle je migrirao po cijeloj Euoraziji, zamijeniv\xc5\xa1i arhai\xc4\x8dnije vrste ljudi kao \xc5\xa1to su neandertalci.'